A Europa, la informació espacial es caracteritza per la falta d'harmonització entre conjunts de dades a diferent escala geogràfica, per la fragmentació de dades i fonts, per la manca de dades disponibles en certes zones i per la duplicitat d'informació.
L'objectiu del Projecte GIS4EU, iniciat l'any 2007 i finalitzat l'any 2010, ha estat proporcionar un conjunt de dades cartogràfiques d'Europa, de les capes corresponents a unitats administratives, hidrografia, xarxes de transport i elevacions, assegurant la seva interoperabilitat entre diferents escales, llengües i fronteres, i la seva accessibilitat d'acord amb els estàndards i els requeriments de la Directiva INSPIRE.
En el Projecte s'ha desenvolupat un model de dades comú, i s'hi han definit i emprat regles i mecanismes d'harmonització per facilitar l'accés a dades de referència consistents i homogènies, que lliuren les autoritats cartogràfiques de diferents països en àmbits diversos (nacional, regional i local), sense construir una base de dades central.
Els vint-i-un socis integrats en el Consorci GIS4EU, de deu països, es poden classificar en les categories següents: proveïdors de dades, d'àmbit nacional, regional o local; investigadors procedents d'universitats, centres de recerca o institucions acadèmiques; socis tecnològics, experts en sistemes d'informació; i persones usuàries.
El pla de treball ha consistit a distribuir i coordinar tasques a través de diversos grups de treball ( work packages, WP), i a més s'han constituït grups de treball per temes ( thematic working groups, TWG) que han estat els encarregats de definir, per a cadascuna de les capes temàtiques, un model de dades comú i les regles d'harmonització.
La figura 2 mostra el pla de treball del Projecte, amb les tasques detallades per a cada WP.
Figura 2: Pla de treball del Projecte GIS4EU.
L'Institut Cartogràfic de Catalunya (ICC), a més d'haver proveït dades regionals, ha col·laborat en els WP 2 i 3, dedicats al disseny d'un model de dades comú per a cada capa temàtica, i ha liderat el TWG d'anàlisi i definició del mo­del de xarxes de transport.
El model de dades comú per a unitats administratives, hidrografia i xarxes de transports estan basats en les propostes que INSPIRE tenia definides en el moment d'iniciar el Projecte, mentre que per a la capa d'elevacions ha calgut dissenyar un model completament nou.
L'ICC ha col·laborat també en els WP 4 i 5, dedicats a establir les regles i els mecanismes d'harmonització, incloent-hi la transformació i l'agregació de les dades; a més, ha liderat el TWG d'hidrografia, i els WP 6 i 7, consistents a valorar i avaluar els resultats.
Finalment, també ha participat en l'edició i en revisió dels documents, i en la difusió del Projecte amb ponències i articles en congressos nacionals i internacionals.
La figura 3 mostra el flux de dades proposat per al sistema.
Les dades exposades es transfereixen, directament o prèviament remodelades, al servidor GIS4EU, utilitzant serveis WMS/WFS.
Al servidor s'harmonitzen i es difonen les dades abans de lliurar-les a les persones usuàries, i s'assegura que la informació sigui contínua tant des del punt de vista de límits administratius com d'escales i d'idioma.
La implantació del sistema proposat per GIS4EU ha representat un progrés important en termes d'accessibilitat, ús i explotació de dades de referència a Europa.
Els resultats de l'harmonització dels conjunts de dades proporcionats pels socis proveïdors estan publicats en el geoportal del Projecte.
La documentació del Projecte és també accessible a través de la pàgina web www.gis4eu.eu.
El Projecte GIS4EU ha estat cofinançat per la Unió Europea a través del Programa eContentplus.
Redactat per: Marga Torre i Dolors Barrot
Per saber-ne més: Dolors Barrot